b'\n_START_ARTICLE_\nBiserica reformat\xc4\x83 din S\xc3\xa2ncrai\n_START_PARAGRAPH_\nBiserica reformat\xc4\x83 din S\xc3\xa2ncrai, ora\xc8\x99 Aiud, jude\xc8\x9bul Alba, a fost construit\xc4\x83 \xc3\xaen secolul al XIII-lea. Biserica se afl\xc4\x83 pe noua list\xc4\x83 a monumentelor istorice sub codul LMI: AB-II-a-B-00319.\n_START_SECTION_\nIstoric \xc8\x99i tr\xc4\x83s\xc4\x83turi\n_START_PARAGRAPH_\nDin punct de vedere arhitectonic biserica se \xc3\xaemparte \xc3\xaen dou\xc4\x83 p\xc4\x83r\xc8\x9bi: nava bisericii, precum \xc8\x99i o fereastr\xc4\x83 a bisericii, care reprezint\xc4\x83 elemente ale stilului romanic. Arcul de triumf \xc8\x99i sanctuarul sunt construite \xc3\xaen stilul gotic din perioade ale goticului transilvan. Ini\xc8\x9bial biserica a fost romano-catolic\xc4\x83. \xc3\x8en perioada apari\xc8\x9biei curentului reformator \xc3\xaen Transilvania, biserica, \xc3\xaempreun\xc4\x83 cu credincio\xc8\x99ii parohiei, au devenit reforma\xc8\x9bi. Data exact\xc4\x83 nu se cunoa\xc8\x99te, dar av\xc3\xa2nd \xc3\xaen vedere faptul c\xc4\x83 \xc3\xaen zon\xc4\x83 primele parohii reformate au ap\xc4\x83rut pe la mijlocul secolului al XVI-lea, trecerea la cultul reformat \xc3\xaen satul S\xc3\xa2ncrai ar fi putut avea loc \xc3\xaentre anii 1570-1580. Ctitorul \xc8\x99i constructorul bisericii nu sunt cunoscu\xc8\x9bi. Prima atestare documentar\xc4\x83 a parohiei \xc8\x99i bisericii romano-catolice din S\xc3\xa2ncrai dateaz\xc4\x83 din anul 1282, c\xc3\xa2nd parohia se afla sub jurisdic\xc8\x9bia Episcopiei de Alba Iulia. \xc3\x8en anul 1332 S\xc3\xa2ncraiul este amintit ca parohie ce pl\xc4\x83te\xc8\x99te decima c\xc4\x83tre Curtea Papal\xc4\x83 de la Roma. \xe2\x80\x9dMathias sacardos de Sancto Rege solvit IIII grossos\xe2\x80\x9d, Mathias fiind preotul parohiei. \xc3\x8entr-un alt document, tot din 1332, numele preotului este Balasz._NEWLINE_Forma actual\xc4\x83 a bisericii dateaz\xc4\x83 din secolul al XIV-lea. Se compune din dou\xc4\x83 p\xc4\x83r\xc8\x9bi: nava \xc8\x99i sanctuarul. Nava este \xc3\xaenconjurat\xc4\x83 de \xc8\x99ase piliere lipite de zid \xc3\xaen exterior. Numai cele dou\xc4\x83 u\xc8\x99i, una zidit\xc4\x83, c\xc3\xa2t \xc8\x99i un geam din nav\xc4\x83, amintesc de specificul ardelean al arhitecturii romanice. \xc3\x8en partea exterioar\xc4\x83 a navei, pe l\xc3\xa2ng\xc4\x83 pilierul din st\xc3\xa2nga al intr\xc4\x83rii sudice, g\xc4\x83sim zidit un fragment dintr-un relief roman. \xc8\x98i l\xc3\xa2ng\xc4\x83 intrarea vestic\xc4\x83, zidit\xc4\x83 \xc3\xaen prezent, se afl\xc4\x83 un relief roman, de fapt o piatr\xc4\x83 funerar\xc4\x83. Acest relief, prin figurile pe care le reprezint\xc4\x83, dovede\xc8\x99te cultivarea vi\xc8\x9bei de vie \xc3\xaen zon\xc4\x83 \xc8\x99i \xc3\xaen localitate. Partea superioar\xc4\x83 a reliefului reprezint\xc4\x83 un legionar roman \xc3\xaenc\xc4\x83lec\xc3\xa2nd un cal, iar \xc3\xaen partea inferioar\xc4\x83 un b\xc4\x83\xc8\x99tina\xc8\x99 \xc3\xaencadrat de vi\xc8\x9b\xc4\x83 de vie, \xc3\xaenc\xc4\x83rcat\xc4\x83 cu ciorchini de struguri. Interiorul sanctuarului este construit \xc3\xaen stil gotic. Nervurile pornite din cheile de bolt\xc4\x83 ale sanctuarului sunt a\xc8\x99ezate \xc3\xaen dou\xc4\x83 puncte de sprijin simetrice, sub form\xc4\x83 de stea. Din cele dou\xc4\x83 geamuri ale sanctuarului, unul este ornamentat cu figuri geometrice. Arcul de triumf dintre nav\xc4\x83 \xc8\x99i sanctuar este construit \xc3\xaen stil gotic. Balcoanele din nav\xc4\x83 \xc8\x99i sanctuar sunt construite \xc3\xaen anul 1763. Ornamenta\xc8\x9bia pictat\xc4\x83 a balcoanelor are la baz\xc4\x83 motive populare maghiare stilizate. Amvonul este construit din piatr\xc4\x83 \xc8\x99i c\xc4\x83r\xc4\x83mid\xc4\x83. Inscrip\xc8\x9bii pe zidurile bisericii nu sunt, nici picture murale nu exist\xc4\x83. Biserica nu a avut \xc8\x99i nu are turn nici \xc3\xaen prezent.'